62024TJ0491_RES
Kawża T‑491/24
Puma SE vs L-Uffiċċju tal-Proprjetà Intellettwali tal-Unjoni Ewropea
Sentenza tal‑Qorti Ġenerali (Is-Sitt Awla) tat‑22 ta’ Ottubru 2025
“Trade mark tal-Unjoni Ewropea – Proċedimenti ta’ oppożizzjoni – Reġistrazzjoni internazzjonali li tindika l-Unjoni Ewropea – Trade mark figurattiva CMS Italy – Trade marks internazzjonali figurattivi preċedenti li jirrappreżentaw qattus li qiegħed jaqbeż lejn ix-xellug – Raġuni relattiva għal rifjut – Ħsara għal reputazzjoni – Artikolu 8(5) tar-Regolament (KE) Nru 207/2009 – Intensità tar-reputazzjoni – Obbligu għall-EUIPO li jieħu inkunsiderazzjoni b’mod espliċitu l-iktar ipoteżi favorevoli għall-parti li titlef quddiemu – Dmir ta’ diliġenza”
Trade mark tal-Unjoni Ewropea – Definizzjoni u kisba tat-trade mark tal-Unjoni Ewropea – Raġunijiet relattivi għal rifjut – Oppożizzjoni mill-proprjetarju ta’ trade mark preċedenti identika jew simili li għandha reputazzjoni – Protezzjoni tat-trade mark preċedenti li għandha reputazzjoni estiża għal prodotti jew servizzi mhux simili – Kundizzjonijiet – Reputazzjoni tat-trade mark fl-Istat Membru jew fl-Unjoni – Kunċett – Kriterji ta’ evalwazzjoni
(Regolament tal-Kunsill Nru 207/2009, Artikolu 8(5))
(ara l-punti 25, 29 u 30)
Trade mark tal-Unjoni Ewropea – Definizzjoni u kisba tat-trade mark tal-Unjoni Ewropea – Raġunijiet relattivi għal rifjut – Oppożizzjoni mill-proprjetarju ta’ trade mark preċedenti identika jew simili li għandha reputazzjoni – Protezzjoni tat-trade mark preċedenti li għandha reputazzjoni estiża għal prodotti jew servizzi mhux simili – Kundizzjonijiet – Rabta bejn it-trade marks – Kriterji ta’ evalwazzjoni – Intensità tar-reputazzjoni tat-trade mark preċedenti
(Regolament tal-Kunsill Nru 207/2009, Artikolu 8(5))
(ara l-punti 27, 28 u 56)
Trade mark tal-Unjoni Ewropea – Proċedimenti quddiem id-dipartimenti tal-Uffiċċju – Oppożizzjoni mill-proprjetarju ta’ trade mark preċedenti identika jew simili li għandha reputazzjoni – Evalwazzjoni tal-intensità tar-reputazzjoni tat-trade mark preċedenti – Użu ta’ espressjonijiet bħal “tal-inqas” jew “mhux iktar minn” – Obbligu li tittieħed inkunsiderazzjoni l-iktar ipoteżi favorevoli għall-parti li titlef
(Regolament tal-Kunsill Nru 207/2009, Artikolu 8(5))
(ara l-punti 31 sa 37 u 45)
Sunt
Permezz tas-sentenza tagħha, il-Qorti Ġenerali annullat id-deċiżjoni tal-Ħames Bord tal-Appell tal-Uffiċċju tal-Proprjetà Intellettwali tal-Unjoni Ewropea (EUIPO) (
1
) u stabbilixxiet li l-EUIPO, fl-evalwazzjonijiet li fihom juża espressjonijiet bħal “tal-inqas” jew “mhux iktar minn” u, b’mod partikolari, dawk dwar l-intensità tar-reputazzjoni, jieħu inkunsiderazzjoni l-iktar ipoteżi favorevoli għall-parti li titlef quddiemu.
Fil‑21 ta’ Diċembru 2012, CMS Costruzione macchine speciali SpA indikat l-Unjoni Ewropea fil-kuntest tal-applikazzjoni għal protezzjoni tar-reġistrazzjoni internazzjonali tat-trade mark figurattiva CMS Italy. Fil‑21 ta’ Novembru 2013, Puma SE, ir-rikorrenti, ressqet oppożizzjoni għal din ir-reġistrazzjoni (
2
) abbażi ta’ żewġ trade marks internazzjonali figurattivi preċedenti.
Din l-oppożizzjoni ġiet miċħuda mid-Diviżjoni tal-Oppożizzjoni u l-appell ippreżentat sussegwentement mir-rikorrenti ġie miċħud mit-Tieni Bord tal-Appell tal-EUIPO. Madankollu, permezz tad-digriet tagħha tat‑22 ta’ Mejju 2019, il-Qorti Ġenerali annullat din l-aħħar deċiżjoni (
3
). Għaldaqstant, il-kawża ntbagħtet lura lir-Raba’ Bord tal-Appell tal-EUIPO, li ċaħad ukoll l-appell tar-rikorrenti. Din id-deċiżjoni ġiet annullata wkoll mill-Qorti Ġenerali (
4
).
Adit bil-kawża, il-Ħames Bord tal-Appell tal-EUIPO ċaħad għal darb’oħra l-appell tar-rikorrenti, billi qies b’mod partikolari li, għalkemm l-eżami tal-provi prodotti mir-rikorrenti kien juri “tal-inqas” livell medju ta’ reputazzjoni tat-trade marks preċedenti, l-eżistenza ta’ rabta bejn it-trade marks kunfliġġenti ma kinitx ġiet ipprovata. Ir-rikorrenti għalhekk ippreżentat rikors għall-annullament ta’ din id-deċiżjoni quddiem il-Qorti Ġenerali.
Il-kunsiderazzjonijiet tal-Qorti Ġenerali
Qabelxejn, il-Qorti Ġenerali rrilevat li, meta, bħal f’dan il-każ, l-EUIPO jeżamina l-applikazzjoni tal-Artikolu 8(5) tar-Regolament Nru 207/2009, ma jkunx biżżejjed li jiġi kkonstatat li t-trade mark preċedenti ikollha livell ta’ reputazzjoni “tal-inqas medju”, iżda huwa għandu jew jiddetermina bi preċiżjoni l-livell ta’ intensità ta’ din ir-reputazzjoni, li jikkostitwixxi fattur rilevanti għall-evalwazzjoni globali tar-rabta bejn it-trade marks kunfliġġenti, jew jieħu inkunsiderazzjoni espliċitament l-ipoteżi l-iktar favorevoli għall-parti li titlef quddiemu. Hija ppreċiżat li, f’dan il-kuntest, il-kunċett ta’ “parti li titlef” jindika l-parti li l-EUIPO jiċħad l-argumenti tagħha dwar l-intensità tar-reputazzjoni.
F’dan ir-rigward, il-Qorti Ġenerali nnotat li l-EUIPO ma huwiex obbligat jiddefinixxi livell preċiż ta’ reputazzjoni fil-każijiet kollha: f’ċerti każijiet speċifiċi, huwa jista’, sabiex jevalwa l-intensità tar-reputazzjoni, jirrikorri għal espressjonijiet bħal “tal-inqas” jew “mhux iktar minn”. Għalhekk l-EUIPO kellu jieħu inkunsiderazzjoni espliċitament l-ipoteżi l-iktar favorevoli għall-parti li titlef quddiemu, qabel ma seta’ jirraġuna a fortiori għall-każijiet l-oħra inqas favorevoli għal din il-parti li titlef.
Għalhekk, fil-każijiet fejn l-EUIPO jikkonkludi li ma jkunx hemm rabta jew li ma jkunx hemm ħsara għar-reputazzjoni tat-trade mark preċedenti inkwistjoni, huwa jista’ jikklassifika l-livell ta’ reputazzjoni bħala “mhux iktar minn” għoli, jieħu inkunsiderazzjoni l-livell massimu, jiġifieri l-livell għoli, u jirraġuna a fortiori għall-ipoteżijiet inqas favorevoli għall-parti li titlef li hija l-parti li tkun qed topponi, jiġifieri livell medju (jew dgħajjef). Għall-kuntrarju, f’tali każijiet, l-EUIPO ma huwiex permess li jikklassifika l-livell ta’ reputazzjoni bħala “tal-inqas” medju mingħajr ma jieħu inkunsiderazzjoni espliċitament l-ipoteżi l-iktar favorevoli għall-opponenti, bħal livell għoli, jew saħansitra għoli ħafna ta’ reputazzjoni. Għall-kuntrarju, meta l-EUIPO jikkonkludi li tkun teżisti rabta bejn it-trade marks kunfliġġenti jew dik ta’ ħsara għar-reputazzjoni tat-trade mark preċedenti inkwistjoni, huwa jista’ jikklassifika l-livell ta’ reputazzjoni bħala “tal-inqas” medju, jieħu inkunsiderazzjoni l-livell minimu, jiġifieri l-livell medju, u jirraġuna a fortiori għall-ipoteżijiet inqas favorevoli għall-parti li titlef, f’dan il-każ il-proprjetarju tat-trade mark ikkontestata, jiġifieri livell għoli, jew saħansitra għoli ħafna. Madankollu, f’tali każijiet, l-EUIPO ma huwiex permess li jikklassifika l-livell ta’ reputazzjoni bħala “mhux iktar minn” għoli mingħajr ma jieħu inkunsiderazzjoni espliċitament l-ipoteżi l-iktar favorevoli għall-proprjetarju tat-trade mark ikkontestata, bħal livell medju (jew dgħajjef) ta’ reputazzjoni.
Fil-fatt, in-nuqqas ta’ teħid inkunsiderazzjoni espliċitu tal-ipoteżi l-iktar favorevoli għall-parti li titlef ikun ta’ natura li jivvizzja l-evalwazzjoni globali tal-eżistenza tar-rabta, li għaliha l-intensità tar-reputazzjoni tat-trade mark preċedenti tkun tikkostitwixxi fattur rilevanti, jew dik tal-eżistenza ta’ ħsara għar-reputazzjoni.
Sussegwentement, il-Qorti Ġenerali żiedet tgħid li, b’mod iktar ġenerali, meta, fil-kuntest ta’ kwalunkwe evalwazzjoni, l-EUIPO jagħżel li jirrikorri għal espressjonijiet bħal “tal-inqas” jew “mhux iktar minn”, huwa għandu jieħu inkunsiderazzjoni espliċitament l-ipoteżi l-iktar favorevoli għall-parti li titlef quddiemu, jiġifieri l-parti li tagħha huwa jkun ċaħad l-argumenti dwar l-evalwazzjoni inkwistjoni. Dan l-obbligu jikkostitwixxi għall-EUIPO espressjoni partikolari tad-dmir ta’ diliġenza, li tipprovdi li l-istituzzjoni kompetenti hija obbligata teżamina, b’reqqa u b’imparzjalità, il-punti kollha ta’ liġi u ta’ fatt rilevanti tal-każ inkwistjoni.
Fl-aħħar nett, il-Qorti Ġenerali osservat li, f’dan il-każ, il-Ħames Bord tal-Appell tal-EUIPO ma ħax inkunsiderazzjoni espliċitament l-ipoteżi l-iktar favorevoli għall-parti li tilfet, f’dan il-każ ir-rikorrenti, jiġifieri dik ta’ reputazzjoni “għolja ħafna”, fl-evalwazzjoni globali tar-rabta bejn it-trade marks kunfliġġenti. Għaldaqstant, hija kkonkludiet li huwa kien wettaq żball ta’ liġi u annullat id-deċiżjoni tiegħu fl-intier tagħha.
(
1
)	Deċiżjoni tal-Ħames Bord tal-Appell tal-EUIPO tal‑4 ta’ Lulju 2024 (Każ R 2215/2019-5).
(
2
)	Ir-raġuni invokata kienet dik fl-Artikolu 8(5) tar-Regolament tal-Kunsill (KE) Nru 207/2009 tas‑26 ta’ Frar 2009 dwar it-trade mark tal-Unjoni Ewropea (ĠU 2009, L 78, p. 1).
(
3
)	Digriet tat‑22 ta’ Mejju 2019, Puma vs EUIPO - CMS (CMS Italy) (T‑161/16, EU:T:2019:350).
(
4
)	Sentenza tal‑5 ta’ Ottubru 2022, Puma vs EUIPO - CMS (CMS Italy) (T‑711/20, EU:T:2022:604).